Document ID: 32005L0069

ΟΔΗΓΊΑ 2005/69/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 16ης Νοεμβρίου 2005
σχετικά με την εικοστή έβδομη τροποποίηση της οδηγίας 76/769/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (πολυκυκλικοί αρωματικοί υδρογονάνθρακες στα έλαια αραίωσης και στα ελαστικά επίσωτρα)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
την πρόταση της Επιτροπής,
τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη διαδικασία του άρθρου 251 της συνθήκης (2),
Εκτιμώντας τα ακόλουθα:
(1)
Τα ελαστικά επίσωτρα παράγονται με τη χρησιμοποίηση ελαίων αραίωσης που μπορούν να περιέχουν διάφορα επίπεδα πολυκυκλικών αρωματικών υδρογονανθράκων (PAH) οι οποίοι δεν έχουν προστεθεί σκοπίμως. Κατά τη διάρκεια της διαδικασίας παραγωγής, οι PAH μπορούν να ενσωματώνονται στη μήτρα του καουτσούκ. Επομένως, μπορούν να περιέχονται στο τελικό προϊόν σε διάφορες ποσότητες.
(2)
Το βενζο[a]πυρένιο (BaP) μπορεί να αποτελέσει αξιόπιστο ποιοτικό και ποσοτικό δείκτη για την παρουσία PAH. Το BaP και οι άλλοι PAH έχουν ταξινομηθεί ως καρκινογόνες, μεταλλαξιογόνες και τοξικές για την αναπαραγωγή ουσίες. Επιπλέον, λόγω της παρουσίας αυτών των PAH, αρκετά έλαια αραίωσης έχουν ταξινομηθεί ως καρκινογόνες, μεταλλαξιογόνες και τοξικές για την αναπαραγωγή ουσίες.
(3)
Η επιστημονική επιτροπή για την τοξικότητα, την οικοτοξικότητα και το περιβάλλον έχει επιβεβαιώσει τα επιστημονικά πορίσματα σχετικά με τις επιπτώσεις των PAH για την υγεία.
(4)
Οι εκπομπές BaP και άλλων PAH στο περιβάλλον θα πρέπει να μειωθούν όσο το δυνατόν περισσότερο. Προκειμένου να παρασχεθεί υψηλό επίπεδο προστασίας της ανθρώπινης υγείας και του περιβάλλοντος και να μειωθούν οι συνολικές ετήσιες εκπομπές PAH, όπως απαιτείται από το πρωτόκολλο του 1998 στη σύμβαση του 1979 σχετικά με τη διασυνοριακή ρύπανση της ατμόσφαιρας σε μεγάλες αποστάσεις για τους έμμονους οργανικούς ρύπους, είναι, επομένως, απαραίτητος ο περιορισμός της κυκλοφορίας στην αγορά και της χρησιμοποίησης πλούσιων σε PAH ελαίων αραίωσης και μειγμάτων που χρησιμοποιούνται ως έλαια αραίωσης για την παραγωγή ελαστικών επισώτρων.
(5)
Η οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (3), θα πρέπει, επομένως, να τροποποιηθεί αναλόγως.
(6)
Με την επιφύλαξη απαιτήσεων άλλων ευρωπαϊκών διατάξεων, η παρούσα οδηγία καλύπτει τα ελαστικά επίσωτρα επιβατικών αυτοκινήτων (4), ελαφρών και βαρέων φορτηγών (5), γεωργικών μηχανημάτων (6) και μοτοσικλετών (7).
(7)
Προκειμένου να πληρωθούν οι αναγκαίες απαιτήσεις ασφάλειας, και ιδίως για να εξασφαλισθεί ότι τα ελαστικά επίσωτρα έχουν υψηλό βαθμό απόδοσης όσον αφορά την πρόσφυση σε βρεγμένο έδαφος, είναι απαραίτητη μεταβατική περίοδος κατά τη διάρκεια της οποίας οι παραγωγοί ελαστικών επισώτρων θα αναπτύξουν και θα δοκιμάσουν νέους τύπους αυτών, που θα παράγονται χωρίς έλαια αραίωσης με υψηλή περιεκτικότητα σε αρωματικούς υδρογονάνθρακες. Σύμφωνα με τις διαθέσιμες προς το παρόν πληροφορίες, οι εργασίες ανάπτυξης και δοκιμής θα απαιτήσουν ένα σημαντικό χρονικό διάστημα, δεδομένου ότι οι παραγωγοί θα πρέπει να εκτελέσουν πολυάριθμες δοκιμές εφαρμογής προτού εξασφαλισθεί το απαραίτητο υψηλό επίπεδο απόδοσης όσον αφορά την πρόσφυση σε βρεγμένο έδαφος. Επομένως, η παρούσα οδηγία θα πρέπει να εφαρμοσθεί για τους οικονομικούς φορείς από την 1η Ιανουαρίου 2010.
(8)
Η υιοθέτηση εναρμονισμένων μεθόδων δοκιμής είναι απαραίτητη για την εφαρμογή της παρούσας οδηγίας όσον αφορά το περιεχόμενο σε PAH των ελαίων αραίωσης και των ελαστικών επισώτρων. Η υιοθέτηση των εν λόγω μεθόδων δοκιμής δεν θα πρέπει να καθυστερήσει την έναρξη ισχύος της παρούσας οδηγίας. Η μέθοδος δοκιμής θα πρέπει κατά προτίμηση να αναπτυχθεί σε ευρωπαϊκό ή διεθνές επίπεδο, κατά περίπτωση από την Ευρωπαϊκή Επιτροπή Τυποποίησης (CEN) ή από τον Διεθνή Οργανισμό Τυποποίησης (ISO). Η Επιτροπή μπορεί, όπου είναι απαραίτητο, να δημοσιεύει αναφορές στα σχετικά πρότυπα της CEN ή του ISO ή να καθιερώνει τέτοιες μεθόδους σύμφωνα με το άρθρο 2α της οδηγίας 76/769/ΕΟΚ.
(9)
Η παρούσα οδηγία δεν επηρεάζει την κοινοτική νομοθεσία που καθορίζει ελάχιστες προδιαγραφές για την προστασία των εργαζομένων, όπως η οδηγία 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (8) και οι ειδικές οδηγίες που βασίζονται σε αυτή, ιδίως η οδηγία 2004/37/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία (έκτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ του Συμβουλίου) (9) και η οδηγία 98/24/ΕΚ του Συμβουλίου, της 7ης Απριλίου 1998, για την προστασία της υγείας και ασφαλείας των εργαζομένων κατά την εργασία από κινδύνους οφειλόμενους σε χημικούς παράγοντες (14η ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) (10).
(10)
Η παρούσα οδηγία δεν αποσκοπεί στον περιορισμό της κυκλοφορίας στην αγορά ελαστικών επισώτρων, όπως ορίζεται στο άρθρο 2 παράγραφος 1 στοιχείο ε) της οδηγίας 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών (11), τα οποία έχουν παραχθεί πριν από την 1η Ιανουαρίου 2010 και τα αποθέματά τους μπορούν, επομένως, να πωλούνται και μετά την ημερομηνία αυτή. Η ημερομηνία παραγωγής των ελαστικών επισώτρων μπορεί εύκολα να προσδιορίζεται λόγω της υφιστάμενης υποχρεωτικής σήμανσης «ημερομηνία παραγωγής» στο ελαστικό επίσωτρο, όπως προβλέπεται στην οδηγία 92/23/ΕΟΚ. Όλα τα ελαστικά που υφίστανται αναγόμωση μετά την 1η Ιανουαρίου 2010, θα πρέπει να αναγομώνονται με νέο πέλμα που περιέχει νέα έλαια αραίωσης χαμηλής περιεκτικότητας σε ΡΑΗ,
ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα I της οδηγίας 76/769/ΕΟΚ τροποποιείται σύμφωνα με το παράρτημα της παρούσας οδηγίας.
Άρθρο 2
Τα κράτη μέλη θεσπίζουν και δημοσιεύουν τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση προς την παρούσα οδηγία έως τις 29 Δεκεμβρίου 2006. Ενημερώνουν αμέσως την Επιτροπή σχετικά.
Τα κράτη μέλη εφαρμόζουν τις διατάξεις αυτές από την 1η Ιανουαρίου 2010.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Στρασβούργο, 16 Νοεμβρίου 2005.

Labels: 4
1
20
0
15